Over med overkjøring i Moss
De hjemmebaserte tjenestene i Moss kommune er inne i en omfattende omstillingsprosess. De tillitsvalgte håper nå at de vil få større mulighet til å påvirke omstillingen enn de hittil har hatt.
Jorunn Ek Dahlgren, Frank Bergflødt og Nils-Jørgen Kraft håper på bedre dialog med kommuneledelsen. (Foto: Anders Hamre Sveen)
Fra og med 1. april skulle man ha en intern prosess om sammenslåinga av flere virksomheter til én innafor de hjemmebaserte tjenestene i Moss. Dialogen med de tillitsvalgte skulle ha startet 1. april 2009, men dette skjedde ikke.
Tillitsvalgte lite inkludert
– Denne prosessen har vært et skrekkeksempel på hvordan en omstillingsprosess ikke skal gjennomføres. Kjørereglene for en omstillingsprosess har ikke blitt fulgt, sier Frank Bergflødt, hovedtillitsvalgt i Fagforbundet Moss.
De tillitsvalgte ble tatt med i omstillingsprosessen i de hjemmebaserte tjenestene fram til 1. april 2009, da dialogen plutselig tok slutt. Nå er den gjenopptatt.
– Hittil i omstillingsprosessen i hjemmebaserte tjenester har det vært slik at ledelsen allerede hadde bestemt seg før de gikk inn i en såkalt "dialog" med oss. Fagforbundet sa i fra om at situasjonen i de hjemmebaserte tjenestene var kritisk allerede i august 2009. Først nå virker det som om ledelsen har forstått alvoret, sier Bergflødt.
Hovedtillitsvalgt for Norsk Sykepleierforbund i Moss, Tone Lindmo Johannessen, har kritisert manglende kontroll og rutiner og påpekt at 7,5 av 20 sykepleierårsverk i Moss har slutta siden august 2009.
Farlig flytting
Jorunn Ek Dahlgren arbeider som psykiatrisk hjelpepleier innen psykisk helse og rus i Moss kommune. Hun er plasstillitsvalgt og kritisk til flere av endringene på hennes felt.
– I dag har vi fått samlet psykiatri, rusomsorg og aktivitetssenter i en bygning, i tillegg til to boliger. Hovedenheten vår ligger i sentrum av Moss, noe som er praktisk med tanke på det tette samarbeidet vi har med NAV, Familiesenteret, helsestasjonen og fastlegene, sier Dahlgren.
Moss kommune planlegger å flytte ut hele administrasjonen for hjemmebaserte tjenester, samt psykisk helse. Dahlgren tror de planlagte endringene vil få negative konsekvenser.
– De splitter opp det fagmiljøet vi har her. Aktivitetssenterets framtid er uavklart, så i verste fall blir ruskonsulentene alene igjen i Moss sentrum. Endringene vil gjøre jobben både vanskeligere og farligere. I tillegg vil tjenesten bli dårligere, sier Dahlgren
Hovedverneombud Nils-Jørgen Kraft kan bekrefte at de ansatte i rusomsorgen opplever både trusler og vold fra brukerne.
23. januar hadde Fagforbundet, Delta og hovedverneombudet det første av flere møter med kommuneledelsen om de hjemmebaserte tjenestene. Nils-Jørgen Kraft sier til Moss Avis at han er mer optimistisk etter møtet, men at han fortsatt vil følge omstillingsprosessen nøye.